På grunn av Russlands invasjon av Ukraina 2022 ble Russland og Belarus suspendert fra IPK og ble ikke invitert til lekene. De fikk derfor ikke delta med egne lag eller flagg. «Nøytrale paralympiske atleter» (NPA) ble opprettet av IPK for at godkjente russiske og belarusiske utøvere kunne få delta som nøytrale utøvere under nøytralt flagg. Disse utøverne fikk kun delta i individuelle øvelser, ikke i lagøvelser. Særforbundene for hver enkelt idrett sto for godkjenning og nominering av utøvere for sine respektive idretter, og de kunne også bestemme om de ikke ønsket å godkjenne eller nominere noen. De utøverne som ble godkjent og nominert av et særforbund, måtte deretter godkjennes for deltakelse av IPK. Disse ble invitert individuelt til deltakelse i lekene av IPK. Utøvere som aksepterte invitasjonen og ville delta som «Nøytrale paralympiske atleter», fikk ikke delta i åpningsseremonien eller avslutningsseremonien. Medaljene som ble vunnet av NPA-utøvere ble ikke medregnet i de offisielle medaljestatistikkene.